Ní Tsumi 5 | Baiblo ɔ Ngɛ Intanɛti ɔ Nɔ | New World Translation\nNí Tsumi 5:1-42\nAnania kɛ Safira (1-11)\nBɔfo ɔmɛ pee okadihi fuu (12-16)\nA wo mɛ tsu nɛ a ngmɛɛ a he (17-21a)\nA ngɔ mɛ kɛ ba Sanhedri bi ɔmɛ a hɛ mi ekohu (21b-32)\n‘Bu Mawu tue mohu pe adesahi’ (29)\nGamaliɛl ga womi ɔ (33-40)\nA jeɔ wehi a mi kɛ yaa wehi a mi nɛ a ya fiɛɛɔ (41, 42)\n5 Se nyumu ko nɛ a tsɛɛ lɛ ke Anania kɛ e yo Safira ya jua weto ní ko. 2 Se e ngɔ sika a eko kɛ laa, nɛ e yo ɔ hu le he nɔ́ ko, nɛ e kɛ fã nɛ e piɛ ɔ ba nɛ e kɛ ba pue bɔfo ɔmɛ a nane nya. 3 Se Petro bi lɛ ke: “Anania, mɛni he je nɛ Satan kplii o tsui nɛ o ye mumi klɔuklɔu ɔ lakpa, nɛ o ngɔ sika nɛ o ná ngɛ ngmɔ ɔ nɛ o jua a mi ɔ eko kɛ laa a? 4 Be abɔ nɛ e ngɛ o dɛ ɔ, anɛ pi mo nitsɛ o nɔ́ lo? Nɛ benɛ o jua a hu ɔ, tse mo nɔuu lɛ o ngɛ nɔ he wami? Mɛni he je nɛ o susu nɔ́ ko kaa kikɛ nɛ ɔ ngɛ o tsui mi ɔ? Pi adesahi nɛ o ye lakpa a, se mohu Mawu.” 5 Benɛ Anania nu munyu nɛ ɔ, e tsɔ fia si nɛ e gbo. Nɛ gbeye nu nihi tsuo nɛ a nu he ɔ. 6 Kɛkɛ nɛ nihewi ɔmɛ te si, nɛ a ngɔ bohi kɛ blaa lɛ, nɛ a tloo lɛ kɛ je kpo, nɛ a ya pu lɛ. 7 Jehanɛ ɔ, maa pee ngmlɛfia etɛ se ɔ, e yo ɔ hu ba, e li nɔ́ nɛ ya nɔ ɔ. 8 Petro bi lɛ ke: “Mo de mi, anɛ bɔ nɛ nyɛ jua ngmɔ ɔ ha a ji nɛ ɔ lo?” E ha heto ke: “Ee, jã nɛ wa jua lɛ.” 9 Lɔ ɔ he ɔ, Petro bi lɛ ke: “Mɛni he je nɛ nyɛ ni enyɔ ɔmɛ nyɛ pee kake kaa nyɛ maa ka Yehowa* mumi ɔ? Hyɛ! Nihi nɛ a ya pu o huno ɔ, a nanehi lɛ ngɛ sinya a nya a nɛ, nɛ a maa tloo mo hu kɛ je kpo.” 10 Amlɔ nɔuu nɛ lɛ hu e tsɔ fia si ngɛ Petro nane nya nɛ e gbo. Benɛ nihewi ɔmɛ ba a, a ba na kaa e gbo nɛ a tloo lɛ kɛ je kpo kɛ ho nɛ a ya pu lɛ ngɛ e huno ɔ kasa nya. 11 Enɛ ɔ he ɔ, gbeye nu asafo ɔ tsuo, kɛ nihi tsuo nɛ a nu ní nɛ ɔmɛ a he ɔ. 12 Jehanɛ se hu ɔ, a gu bɔfo ɔmɛ a nine nɔ kɛ ngɛ okadihi kɛ nyakpɛ níhi* fuu pee ngɛ ni ɔmɛ a kpɛti; nɛ mɛ tsuo a kpeɔ ngɛ Solomon Ablanaa a nɔ. 13 Ngɛ anɔkuale mi ɔ, ni kpa amɛ a ti nɔ ko nɔ ko ná we kã nɛ e ba piɛɛ a he; se kɛ̃ ɔ, ni ɔmɛ ngɛ a he munyu kpakpa tue. 14 Nɔ́ nɛ e pe kulaa a, nyumuhi kɛ yihi babauu nɛ a he Nyɔmtsɛ ɔ ye ɔ ya nɔ nɛ a ba ngɛ a he piɛɛe. 15 A ngɔ hiɔtsɛmɛ po kɛ je kpo kɛ ba gbɛjegbɛ ngua amɛ a he nɛ a kɛ mɛ ba fɔ sa tsɔwitsɔwihi a nɔ ngɛ lejɛ ɔ konɛ ke Petro bee nɛ e hí kulaa a, e nini nɛ nɔ a ti ni komɛ a nɔ. 16 Jehanɛ se hu ɔ, nimli asafo kuuhi je mahi nɛ a bɔle Yerusalɛm ɔ a mi kɛ ngɛ bae. A ngɛ hiɔtsɛmɛ, kɛ nihi nɛ mumi yayami ngɛ mɛ haoe ɔ ngɔe* kɛ ngɛ bae, nɛ a tsa mɛ tsuo. 17 Se osɔfo nɔkɔtɔma pe kulaa a kɛ nihi tsuo nɛ a piɛɛ e he nɛ a ji Saduki kuu ɔ mi bimɛ ɔmɛ te si kɛ da si, nɛ hunga hyi mɛ tɔ. 18 Nɛ a nu bɔfo ɔmɛ nɛ a wo mɛ tsu ngɛ he nɛ a woɔ ma bi ɔmɛ tsu ngɛ ɔ. 19 Se nyɔ ɔ mi ɔ, Yehowa* bɔfo ba bli tsu ɔ nya sinya amɛ, nɛ e ngɔ mɛ kɛ je kpo, nɛ e de mɛ ke: 20 “Nyɛɛ ya nɛ nyɛ ya da sɔlemi we ɔ, nɛ nyɛɛ ya nɔ nɛ nyɛɛ tu wami nɛ ɔ he munyu ɔmɛ tsuo kɛ tsɔɔ ni ɔmɛ.” 21 Benɛ a nu nɔ́ nɛ ɔ, a sɛ sɔlemi we ɔ benɛ je na a, nɛ a bɔni ní tsɔɔmi. Benɛ osɔfo nɔkɔtɔma pe kulaa a kɛ nihi nɛ a piɛɛ e he ɔ ba a, a tsɛ Sanhedri bi ɔmɛ kɛ Israel ma nikɔtɔma amɛ tsuo kpe, nɛ a tsɔ kɛ ya tsu womi he ɔ konɛ a ya ngɔ bɔfo ɔmɛ kɛ ba ha mɛ. 22 Se benɛ tsɔli ɔmɛ su lejɛ ɔ, a nɛ mɛ ngɛ tsu ɔ mi. Lɔ ɔ he ɔ, a kpale a se kɛ ba nɛ a ba bɔ amaniɛ. 23 A de ke: “Wa na kaa a ngmɛ tsu ɔ nya sinya amɛ a mi saminya, nɛ buli ɔmɛ daa si ngɛ sinya amɛ a nya, se benɛ wa bli ɔ, wa nɛ nɔ ko nɔ ko ngɛ mi.” 24 Benɛ sɔlemi we ɔ nɔ hyɛlɔ ɔ kɛ osɔfo nikɔtɔma amɛ nu munyu nɛ ɔ, a hɛ mi pee mɛ yaa, nɛ a li nɔ́ nɛ maa je enɛ ɔ mi kɛ ba. 25 Se nɔ ko ba nɛ e ba bɔ mɛ amaniɛ ke: “Nyɛɛ hyɛ! Nyumu ɔmɛ nɛ nyɛ wo mɛ tsu ɔ ngɛ sɔlemi we ɔ, a daa si nɛ a ngɛ ni ɔmɛ ní tsɔɔe.” 26 Kɛkɛ nɛ sɔlemi we ɔ nɔ hyɛlɔ ɔ kɛ e tsɔli ɔmɛ pue nɔ kɛ ho nɛ a ya ngɔ mɛ kɛ ba, se a pee we mɛ gidigidi, ejakaa a ngɛ gbeye yee kaa ni ɔmɛ maa fiaa mɛ tɛ. 27 Enɛ ɔ he ɔ, a ngɔ mɛ kɛ ba nɛ a kɛ mɛ ba da si ngɛ Sanhedri bi ɔmɛ a hɛ mi. Lɔ ɔ se ɔ, osɔfo nɔkɔtɔma pe kulaa a kɛ mɛ tu munyu 28 nɛ e de mɛ ke: “Wa wo nyɛ si veveeve kaa nyɛ ko ya nɔ nɛ nyɛɛ tsɔɔ ní ngɛ biɛ nɛ ɔ mi hu, se nyɛɛ hyɛ! nyɛ ha nɛ Yerusalɛm hyi tɔ kɛ nyɛ tsɔɔmi ɔ, nɛ nyɛ fia nyɛ pɛɛ si kaa nyɛ maa ngɔ nyumu nɛ ɔ muɔ kɛ ba wa nɔ.” 29 Petro kɛ bɔfo kpa amɛ he nɔ nɛ a de ke: “E sa nɛ waa bu Mawu tue kaa nɔ yelɔ mohu pe adesahi. 30 Wa nɛmɛ ɔmɛ a Mawu ɔ tle Yesu, nɔ nɛ nyɛ sɛu lɛ ngɛ tso nɔ nɛ nyɛ gbe lɛ ɔ si. 31 Mawu wo nɔ nɛ ɔ nɔ kɛ ya e hiɔ nɔ kaa Hɛ Mi Nyɛɛlɔ Kpanaa kɛ Yi Wami Helɔ, konɛ e ha nɛ Israel nɛ e ná tsui tsakemi kɛ yayami pami. 32 Nɛ wɔ ji sane nɛ ɔmɛ a he odasefohi, nɛ jã kɛ̃ nɛ e ji ngɛ mumi klɔuklɔu ɔ nɛ Mawu kɛ ha nihi nɛ a buɔ lɛ tue kaa nɔ yelɔ ɔ hu a blɔ fa mi.” 33 Benɛ a nu nɔ́ nɛ ɔ, a mi mi wo la,* nɛ a hla kaa a maa tane a yi. 34 Se Farisi no ko nɛ a tsɛɛ lɛ ke Gamaliɛl ɔ te si kɛ da si ngɛ Sanhedri bi ɔmɛ a kpɛti; e ji Mlaa tsɔɔlɔ, nɛ ni ɔmɛ tsuo buɔ lɛ wawɛɛ, nɛ e fã ke a je nyumu ɔmɛ kpo be bɔɔ. 35 Lɔ ɔ se ɔ, e de mɛ ke: “Israel nyumuhi, nyɛɛ hyɛ nɛ hi ngɛ nɔ́ nɛ nyɛ to kaa nyɛ maa pee nyumu nɛ ɔmɛ ɔ he. 36 Kaa nɔ hyɛmi nɔ́ ɔ, be ko nɛ be ɔ, Teuda te si nɛ e de ke nɔ ko ji lɛ, nɛ nyumuhi maa pee 400 kɛ a he ya bɔ e kuu ɔ. Se a gbe lɛ, nɛ nihi tsuo nɛ a nyɛɛ e se ɔ gbɛ fĩa nɛ e kuu ɔ gu. 37 Ngɛ e se ɔ, Yudas, Galilea no ɔ hu te si ngɛ biɛ ngmami be ɔ mi, nɛ e gbla nihi babauu kɛ nyɛɛ e se. Jamɛ a nyumu ɔ hu hɛ mi kpata, nɛ nihi tsuo nɛ a nyɛɛ e se ɔ gbɛ fĩa. 38 Enɛ ɔ he ɔ, ngɛ sane nɛ wa ngɛ he susue piɔ nɛ ɔ mi ɔ, i ngɛ nyɛ dee ke, nyɛ ko pee nyumu nɛ ɔmɛ nɔ́ ko, mohu ɔ, nyɛɛ ngmɛɛ a he. Ejakaa ke yi mi tomi nɛ ɔ loo ní tsumi nɛ ɔ je adesahi a ngɔ ɔ, e maa gu; 39 Se ke Mawu ngɔ nɛ e je ɔ, lɛɛ nyɛ be nyɛe maa gu lɛ. Ke nyɛ pee kaa nyɛ maa gu lɛ ɔ, lɛɛ e ma nyɛ maa ba po kaa nyɛɛ kɛ Mawu nitsɛ lɛ ngɛ hwue ɔ nɛ.” 40 Kɛkɛ nɛ a kplɛɛ e ga womi ɔ nɔ, nɛ a tsɛ bɔfo ɔmɛ kɛ ba nɛ a guao mɛ,* nɛ a wo mɛ mlaa ke a kpa munyu tumi ngɛ Yesu biɛ ɔ mi, nɛ a ngmɛɛ a he nɛ a ho. 41 Lɔ ɔ se ɔ, a je Sanhedri bi ɔmɛ a hɛ mi kɛ ho, nɛ a ngɛ nyae kaa ngɛ e biɛ ɔ he je ɔ, a bu mɛ kaa a ji nihi nɛ a sa hɛ mi si puemi. 42 Nɛ daa ligbi ɔ, a yaa sɔlemi we ɔ, nɛ a jeɔ wehi a mi kɛ yaa wehi a mi nɛ a yaa nɔ nɛ a hii ní tsɔɔe, nɛ a hii sane kpakpa a nɛ e kɔɔ Kristo ɔ, nɛ ji Yesu he ɔ jajee nɛ a kpa we.\n^ Hela, “tlooe.”\n^ Aloo “e po mɛ kaa ha.”\n^ Aloo “fiaa mɛ kpa wawɛɛ.”\nNí Tsumi 5